6. schôdza NR SR - 5.deň - B. popoludní
Dátum: 2023-12-13
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

349. Dobrý večer prajem, kolegyne, kolegovia. Po energetickej chudobe vrátim naspäť pozornosť na správne poplatky a súdne poplatky, pretože v konsolidačnom balíčku ide vláda valorizovať, ako sa dočítame v dôvodovej správe, valorizovať správne poplatky a súdne poplatky. Keď človek počuje slovo valorizovať, tak vidí pred sebou plnšie a plnšie peňaženky. Keď poviete dôchodcom, že idete valorizovať dôchodky, tak dôchodcovia vedia, že budú mať viac peňazí v peňaženkách. Keď učiteľom alebo lekárom poviete, že im idete valorizovať platy, tak učitelia a lekári sa potešia tejto správe, lebo vedia, že dostanú do svojich peňaženiek viac peňazí. Takže človek by očakával, že keď vláda napíše do dôvodovej správy, že ide niečo valorizovať, tak to bude pre ľudí dobrá správa, že budú mať v peňaženkách viac peňazí. Houby. Je to presne naopak. Toto je historicky prvá valorizácia v dejinách slovenskej politiky, ktorá ľuďom vyberá z ich peňaženiek peniaze. Náš kolega Július Jakab spočítal, že vláda ide takýmto spôsobom zvýšiť vyše 900 rôznych poplatkov a zhrnul ich na stránke ficovepoplatky.sk. Určite nie je časový priestor v rámci ústnej rozpravy pre jedného rečníka, aby v desiatich minútach vymenoval všetkých 900 poplatkov, ktoré vláda ide v konsolidačnom balíčku (kýchnutie v sále) valorizovať, ale prečítam aspoň toľko, koľko stihnem, presne tak. (Búrlivý smiech v sále a potlesk.) Takže návrh na obnovu konania alebo podnet na preskúmanie rozhodnutia mimo odvolacieho konania na orgáne štátnej správy, ak tento podáva fyzická osoba. Pôvodná suma 16,50, zvýšená suma 25 eur. Rozdiel 51,5 %. Návrh na obnovu konania, alebo podnet na preskúmanie rozhodnutia mimo odvolacieho konania na orgáne štátnej správy, ak tento podáva právnická osoba. Pôvodná suma 165,50, zvýšená 250 eur. Rozdiel 51,1 %. Vyhotovenie výpisu z matričnej knihy alebo písomného potvrdenia matričným úradom alebo osobitnou matrikou s výnimkou prvého úradného výpisu z knihy narodení, knihy manželstiev, knihy úmrtí. Pôvodná suma 5 eur, zvýšená 7 eur. Rozdiel 40 %. Osvedčenie odpisu (fotokópie), listinnej podoby elektronického dokumentu, výpisu alebo písomnej informácie z úradných kníh, úradných záznamov, registrov listín a zo spisov alebo súkromných spisov v úradnej úschove, za každú aj začatú stranu v cudzom jazyku. Pôvodná suma 3 eurá, zvýšená 4. Zvýšenie 33,3 %. Vyhotovenie a osvedčenie matričných dokladov a iných potvrdení o osobnom stave zasielané cudzím zastupiteľským úradom v Slovenskej republike. Pôvodná suma 9,50, zvýšená 15 eur. Rozdiel 57,9 %. Uznanie dokladu o vzdelaní na iné účely ako na účel výkonu regulovaného povolania, ak Slovenská republika má uzavretú medzinárodnú zmluvu o vzájomnom uznávaní rovnocennosti dokladov o vzdelaní so štátom, v ktorom bol doklad nadobudnutý. Pôvodná suma 5 eur, nová suma 7 eur. Rozdiel 40 %. Uznanie dokladu o vzdelaní na iné účely ako na účel výkonu regulovaného povolania, ak Slovenská republika nemá uzavretú medzinárodnú zmluvu o vzájomnom uznávaní rovnocennosti dokladov o vzdelaní so štátom, v ktorom bol doklad nadobudnutý. Pôvodná suma 30 eur, zvýšená 40. Rozdiel 33,3 %. Uznanie dokladu o vzdelaní na účel výkonu regulovaného povolania v Slovenskej republike. Pôvodná suma 50 eur, nová 70 eur. Zvýšenie o 40 %. Uznanie odbornej kvalifikácie na účel výkonu regulovaného povolania v Slovenskej republike. Pôvodná suma 50 eur, zvýšená 70 eur. Rozdiel 40 %. Uznanie dokladu o vzdelaní a uznanie odbornej kvalifikácie na účel výkonu regulovaného povolania v Slovenskej republike, ak o uznaní dokladu o vzdelaní a uznaní odbornej kvalifikácie rozhoduje ten istý príslušný orgán jedným rozhodnutím. (Reakcie z pléna.) Musí to zastaviť pán predsedajúci, keď tak. (Prerušenie vystúpenia predsedajúcim na žiadosť rečníka.) Žiga, Peter, podpredseda NR SR 350. Pán poslanec, budete pokračovať, alebo vyžadujete prítomnosť ministra? (Reakcia rečníka.) Zastavte pánovi poslancovi čas. (Krátka pauza pre neprítomnosť navrhovateľa v sále.) Grendel, Gábor, poslanec NR SR 351. To sú vážne veci. (Reakcie z pléna.) Asi 856, ale kým pán minister obštruuje s nami, tak počkáme. (Smiech v sále. Reakcie z pléna.) Žiga, Peter, podpredseda NR SR 352. Pán poslanec, myslím, že môžete pokračovať. Pán minister sa už objavil v sále, takže už sú naplnené vaše požiadavky. Grendel, Gábor, poslanec NR SR 353. Ďakujeme pekne. Pán minister, ďakujeme vám, že ste s nami na jednej lodi. (Smiech v sále.) Budem teda pokračovať. Tá kategória, ktorú som spomínal, sa zvyšuje zo 100 eur na 140, je to zvýšenie o 40 %. Vydanie o potvrdenia o spôsobilosti vykonávať príslušné regulované povolanie alebo regulované povolanie v príslušnom odbore v Slovenskej republike; z 10 eur na 15, zvýšenie o 50 %. Vydávanie potvrdení o rovnocennosti získaných špecializácií v zdravotníckych povolaniach - lekár a zubný lekár na účel výkonu zdravotníckeho povolania mimo územia Slovenskej republiky; z 250 eur na 350 eur, zvýšenie o 40%. Vydávanie potvrdení o regulovaných zdravotníckych povolaniach na účel výkonu zdravotníckeho povolania mimo územia Slovenskej republiky; takisto z 250 eur na 350 eur, o 40 %. Vyhotovenie odpisu, fotokópie, výpisu alebo písomnej informácie z kvalifikačného dokladu zdravotníckeho pracovníka v slovenskom jazyku; z 5 eur na 7, zvýšenie o 40 %. Vyhotovenie odpisu, fotokópie, výpisu alebo písomnej informácie z kvalifikačného dokladu zdravotníckeho pracovníka v cudzom jazyku; z 8 na 12 % (správne z 8 na 12 eur, pozn. red.), zvýšenie o 50 %. Vyhotovenie výstupu z informačného systému obchodný register okresným úradom; zo 4 na 6 eur, zvýšenie o 50 %. Vyhotovenie fotokópie listiny, ktorá je súčasťou podania na začatie konania na správnom orgáne podľa osobitných predpisov, za každé aj začaté dve strany; z 0,5 na 1 euro, o 100 %. Vyhotovenie viacjazyčného štandardného formulára podľa osobitného predpisu; z 5 na 7 eur, 40 %. Žiadosť o vydanie potvrdenia výpisu, odpisu a kópie z archívnych dokumentov uložených vo fondoch štátnych archívov, ak ide o školské vysvedčenia, doklady o školskej dochádzke, ukončenom vzdelaní, vyučení, zamestnaní; z 3 na 4 eurá, o 33 %. Žiadosť o vydanie potvrdenia výpisu, odpisu a kópie archívnych dokumentov uložených vo fondoch štátnych archívov, ak ide o matriky, živnostenské registre a iné podobné registre; z 3 na 4, 33 %. Žiadosť o vydanie potvrdenia výpisu, odpisu a kópie archívnych dokumentov uložených vo fondoch štátnych archívov, ak ide o protokoly, uznesenia a rozhodnutia orgánov štátnej správy za každú aj začatú stranu vybavenia; pôvodná suma 3 eurá, zvýšenie na 4, o 33 %. Konanie o akreditácii vzdelávacieho programu podľa osobitných predpisov; zo 100 eur na 140 eur, zvýšenie o 40 %. Konanie o udelení oprávnenia na vykonávanie skúšky na overenie odbornej spôsobilosti; z 200 eur na 280 eur, zvýšenie o 40 %. Zápis fyzickej osoby do zoznamu správcov podľa osobitného predpisu; z 200 eur na 280 eur, zvýšenie o 40 %. Zápis právnickej osoby do zoznamu správcov podľa osobitného predpisu za každého spoločníka; z 200 eur na 280 eur, 40 %. Ročný poplatok správcu fyzickej osoby za každý aj neskončený rok trvania zápisu v zozname správcov podľa osobitného predpisu; z 200 na 280 eur, 40 %. Ročný poplatok správcu právnickej osoby za každý aj neskončený rok trvania zápisu v zozname správcov podľa osobitného predpisu; z 400 eur na 560 eur, 40 %. Vykonanie špeciálnej správcovskej skúšky; z 5 000 eur na 7 000 eur, zvýšenie o 40 %. Zápis spoločníka do zoznamu správcov, ktorý pristúpil do právnickej osoby zapísanej do zoznamu správcov; z 200 na 280 eur. Konanie o udelenie povolenia rozhodovať spotrebiteľské spory zriaďovateľovi stáleho rozhodcovského súdu; z 3 000 eur na 4 200 eur, zvýšenie o 40 %. A tak ďalej. Zostáva ešte vymenovať zhruba 830 ďalších poplatkov, na čo momentálne už nie je časový priestor. Takže ak to kohokoľvek zaujíma, o aké ešte poplatky ide vrátane vydávania ŠPZ, pasov, občianskych preukazov, skrátka všetkého, nájdete tieto poplatky na stránke www.ficovepoplatky.sk. (Potlesk.)